Starten som LSK Kvinner var ingen umiddelbar suksess. Laget endte på 6.-plass i Toppserien 2010, etterfulgt av en 5.-plass i 2011. I 2012 kom omsider klubbens første seriegull, og starten på en periode hvor LSK Kvinner skulle bli dominerende på kvinnesiden av norsk fotball. Etter 2.-plass bak Stabæk i 2013, tok LSK Kvinner the double i 2014 da de vant både Toppserien og Norgesmesterskapet. De gjentok dobbelen i 2015 og 2016, og vant serien hvert år fra 2014 til og med 2019. I perioden 2012 til 2019 tok de totalt syv seriegull og fem cupgull.